**TÁJÉKOZTATÓ**

**a kisadózó vállalkozások tételes adójának hatálya alá tartozó KATA-s adóalanyok részére**

Az év első tájékoztatásában már felhívta adóhatóságunk a helyi iparűzési adóban kisadózó vállalkozások tételes adóját, adóalap-megállapítását választott és választani szándékozó vállalkozók figyelmét az alábbi határidőkre:

* a helyi iparűzési adóban a KATA adózás választásának határideje **a kisadózó vállalkozások tételes adójának hatálya alá tartozás kezdő napjától számított 45 nap vagy 2021. február 15,** továbbá
* a Jászberény Város Önkormányzata által biztosított helyi iparűzési adókedvezmények igénybevételének határideje **2021. január 15**.

Főszabályként abban az esetben, ha a KATA alanya a helyi iparűzési adóban az adóévre az adóalap tételes összegben való (egyszerűsített) megállapítását választotta, akkor – bizonyos esetektől eltekintve – bevallás-benyújtási kötelezettség nem terheli. **Bevallást kell azonban ezen adóalanynak benyújtania**:

- ha az adóévben a KATA alany adófizetési kötelezettsége (pl.: 60 napot meghaladó keresőképtelenség miatt) szünetelt és a vállalkozó több iparűzési adót fizetett, mint amennyit az adókötelezettség időszakára fizetnie kellett volna,

- a KATA alany az önkormányzat által rendeletben biztosított kedvezményt kíván utólag igénybe venni vagy az építőipari tevékenység kapcsán megfizetett átalányadó, illetőleg a költségként/ráfordításként elszámolt e-útdíj összegével csökkenteni kívánja az állandó jellegű tevékenységéhez kapcsolódó adófizetési kötelezettségét. A bevallást az adóévet követő év január 15-ig kell benyújtani.

A Jászberény város helyi adókról szóló 46/2011. (XII.22.) önkormányzati rendelete értelmében azon vállalkozónak, akinek a vállalkozás szintjén képződött **2020. évi adóalapja nem haladta meg a 2 millió forintot**, a vállalkozói tevékenysége után a helyi iparűzési adót nem kell megfizetni.

A kisadózó vállalkozások tételes adójának hatálya alá tartozó vállalkozók a 2020. évi helyi iparűzési önkormányzati **adómentességet a NAV-hoz benyújtott helyi iparűzési adóbevallás benyújtásával vehetik igénybe**! A nyomtatványok a Nemzeti Adó- és Vámhivatal (NAV) honlapján <https://www.nav.gov.hu/> ÁNYK formátumban lesznek elérhetők.

Az **iparűzési adóbevallás feldolgozása** az önkormányzati adóhatóságnál történik és az **adófizetést** is az önkormányzat számlájára kell változatlanul megtenni.

A Kormány decemberi döntése alapján a 2021. évben végződő adóévben azon, a Htv. szerinti vállalkozó esetén, amely azzal felel meg a kis- és középvállalkozásokról, fejlődésük támogatásáról szóló 2004. évi XXXIV. törvény szerinti mikro-, kis- és középvállalkozássá minősítés feltételeinek, hogy esetében a KKV törvény 3. § (1) bekezdés b) pontjában meghatározott nettó árbevétel vagy mérlegfőösszeg értékhatár legfeljebb 4 milliárd forint, a helyi iparűzési adó mértéke 1 százalék, ha a 2021. évben végződő adóévben alkalmazandó önkormányzati rendeletben megállapított adómérték több mint 1 százalék. Ezzel kapcsolatosan az iparűzési adó bevallás központi nyomtatványa kiegészítésre került egy új bevallás jelleggel „A mikro-, kis és középvállalkozás által benyújtott bevallás” néven.

**A KATA-s adózók esetében** – **akik főszabály szerint nem adnak bevallást – önkormányzatunk automatikusan érvényesíti majd ezt az engedményt a 2021. év vonatkozásában.**

A folyamatosan frissülő információkról és az ügyintézők telefonos elérhetőségeiről Jászberény város [www.jaszbereny.hu](http://www.jaszbereny.hu) honlapján olvashatnak.

Jászberény Város Önkormányzati Adóhatósága